Dønningerne har ikke lagt sig hos de LN Eurocom-ansatte, som mistede deres job i sidste uge, og HK arbejder på højtryk for at skabe sig overblik over den økonomiske situation. Medarbejderne har ikke fået løn for april, og det får de heller ikke. - De er stadig meget berørte af fyringen og konkursen. Det, vi kan hjælpe dem med, er at yde et lån, indtil det går igennem med Lønmodtagernes Garantifond, siger Kirsten Estrup Madsen, der er formand for HK Privat Nordjylland. Efter konkursen torsdag gik der meget hurtigt rygter blandt medarbejderne om, at der skulle være tale om selskabtømning, for med ét opstod der er et nyt firma, Moranti Business Service A/S, som overtog aktiverne og driften. - Det er helt efter bogen. Ledelsen i LN Eurocom har arbejdet på en hurtig overdragelse i et stykke tid, forklarer kurator i boet, Peter Krarup fra advokatfirmaet Mazanti. Årsagen til konkursen skal findes i det faktum, at LN Eurocom mistede et par store kunder. Derfor valgte man i det skjulte at lave en ny firmakonstruktion, som overtager de rentable dele af LN Eurocom. Direktøren for det krakkede LN Eurocom er også direktør for det nye Moranti Business Service A/S. Han fortæller til TV2 Nord, at man fortsætter med en Aalborg-afdeling, som i stedet for godt 100 personer bliver på 15 mand.

Opsummering:
HK har travlt med at hjælpe de godt 100 fyrede. Imens er firmaet startet op i nyt navn.